संञां लै ओह् रिहर्सल च आई गेई ऐ। किश गीतें कन्ने ऐक्शन बी होने लोड़चदे, इस लेई उंदी बी रिहर्सल होनी चाहिदी। शुरू-शुरू च कुड़ियां किश झाका बुज्झार दियां हियां, पर समझाने पर उ’नें बी बाकी कलाकारें आंगर वायलन ते तबले दे ताल्लै पर अपने पैर ल्हाने शुरू करी ओड़े न। धिन-धनाके-धिन, धिन-धिन-धनाके धिन। मदन रैणा ने इक-दौं बारी पैर ठीक चाल्ली ल्हाए न, पर सब्भनें गी अपने पासै दिक्खियै हून जियां उसदे कोला नच्चन गै नेईं होआरदा। खेमा अपने पैर ठीक चाल्ली ल्हाई लै रदी ऐ। अमीता ने जियां नच्चने दी ट्रेनिंग लैती दी ऐ। मेरा ख्याल ठीक गै निकलेआ ऐ। ओह् बंगालन ऐ ते उ’न्ने बंगाली नाच सिक्खे दा ऐ। इसकरी उसी ‘चन्न म्हाड़ा चढ़ेआ’ ते ‘अलबेलुआ’ गीतें पर नच्चने च कोई मुश्कल नेईं बझोन लगी। अज्ज गै पता लग्गा ऐ, जे शैद विश्व कीर्ति निझी कारणें करी ट्रुप कन्ने नेईं जाई सकै। कुसै ने दस्सेआ ऐ-खबरै खेमा ने गै कुसै कन्ने गल्ल कीती ऐ-जेकर उसी आखेआ जा तां ओह् अपनी लौह्की भैन उशा गी ट्रुप कन्ने चलने लेई त्यार करी सकदी ऐ। में खेमा कन्ने उशा बारै गल्ल करी लेई ऐ।